Tulipalon jälkeen syntyi kaupunkitarina, jonka mukaan länsimaisten alushousujen käyttö yleistyi japanilaisten naisten keskuudessa palon seurauksena. Naiset eivät perinteisesti käyttäneet kimonon alla alushousuja. Asiaan oli kiinnitetty huomiota jo Kantōn suuren maanjäristyksen jälkeen vuonna 1923, kun naisten alastomia ruumiita löydettiin jokien ja lampien rannoilta. Shirokiyan tulipalossa kimonoihin pukeutuneet naiset pelastautuivat tavaratalon ylimmistä kerroksista paloköysiä pitkin. Kerrotaan, että jotkut heistä huomasivat ohikulkijoiden tarkkailevan heitä kadulta, irrottivat epähuomiossa köydestä toisen kätensä yrittäessään pitää tuulessa liehuvaa kimonon helmaa alhaalla ja putosivat maahan. Monessa lähteessä alushousujen väitetään yleistyneen juuri Shirokiyan palon jälkeen, kun sanomalehdetkin kehottivat naisia käyttämään niitä.